Senatda YeXHTning gender masalalari bo‘yicha maxsus vakili bilan uchrashuv bo‘lib o‘tdi

O‘zbekiston Respublikasi Oliy Majlisi Senatida 6-noyabr kuni Yevropada xavfsizlik va hamkorlik tashkilotidagi Italiya raisligining gender masalalari bo‘yicha maxsus vakili Melani Vervir bilan uchrashuv bo‘lib o‘tdi. Bu haqda O‘zA xabar bermoqda.

Oliy Majlis Senati Raisi o‘rinbosari S.Ortiqova mehmonlarga mamlakatda xotin-qizlarning oila va jamiyatdagi o‘rni va mavqeini mustahkamlash, ular huquqlarini himoya qilish, ijtimoiy-siyosiy va tibbiy madaniyatini, intellektual salohiyatini yuksaltirish borasida amalga oshirilayotgan islohotlar haqida so‘zlab berdi. Onalik va bolalikni muhofaza qilish, ayollarning jamiyat hayotidagi faoliyatini har tomonlama qo‘llab-quvvatlashga qaratilayotgan e’tibor, amalga oshirilayotgan loyihalar, bu boradagi xalqaro hamkorlik bilan tanishtirildi.
Muloqot chog‘ida O‘zbekistonda xotin-qizlarning davlat va jamiyat boshqaruvidagi ishtirokini oshirish, bandligini ta’minlash masalalari yuzasidan fikr almashildi. Shuningdek, ayollar tadbirkorligining turli shakllarini rivojlantirish, ayollar nodavlat notijorat tashkilotlarining mamlakat hayotida va xotin-qizlar xalqaro harakatida faol ishtirokini qo‘llab-quvvatlash yuzasidan hamkorlikni mustahkamlash, shu orqali gender tenglikni ta’minlashga qaratilgan faoliyatni muvofiqlashtirish kabi vazifalar muhokama qilindi.
Uchrashuvda, shuningdek, xalqaro ekspertlar tomonidan YeXHTning 2004-yili qabul qilgan Harakatlar rejasiga muvofiq dunyo mamlakatlarida tashkilot majburiyatlarining bajarilishi, xotin-qizlar huquqlarini himoya qilish, gender tengligini ta’minlash yo‘nalishlarida olib borilayotgan ishlar yuzasidan ma’lumotlar berildi.
Melani Vervir O‘zbekistonda inson huquqlari oliy qadriyat darajasiga ko‘tarilgani, xususan, gender tenglikni ta’minlash borasida qator amaliy harakatlar yuqori sur’atlarda olib borilayotganini mamnuniyat bilan qayd etdi. Toshkentda o‘tadigan “Mamlakatni demokratik yangilash va modernizatsiya qilishda xotin-qizlarning o‘rni: O‘zbekiston tajribasi va xalqaro amaliyot” mavzusidagi xalqaro konferensiya bu borada o‘zaro tajriba almashish, dunyoda mavjud ilg‘or tendensiyalarni joriy qilish bo‘yicha o‘zaro fikr almashish uchun qulay platforma bo‘lishini ta’kidladi.
Tadbir so‘ngida hamkorlik yo‘nalishlari, istiqbolli rejalar yuzasidan maslahatlashuvlarni davom ettirishga kelishib olindi.